บาทแข็งหนุนทีเอ็มบีซื้อคืนไฮบริดเทียร์1
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — “ทหารไทย” ฉวยจังหวะบาทแข็งซื้อคืนไฮบริดเทียร์ 1 เหลือ 0.8% ของเงินกองทุนขั้นที่ 1 เมินออกขายต่อ แม้ดอกเบี้ยต่ำ 
นายบาร์ท เอฟ.เอ็ม. เฮลเลแมนส์ ประธานเจ้าหน้าที่บริหาร ด้านบริหารความเสี่ยง ธนาคารทหารไทย หรือทีเอ็มบี เปิดเผยว่า ธนาคารได้ใช้จังหวะที่เงินบาทแข็งค่าทยอยซื้อคืนตราสารกึ่งหนี้กึ่งทุนนับเป็นเงินกองทุนขั้นที่ 1 (ไฮบริดเทียร์ 1) เหลือประมาณ 23 ล้านเหรียญสหรัฐ หรือประมาณ 690 ล้านบาท คิดเป็น 0.8% ของเงินกองทุนขั้นที่ 1 จากเดิมก่อนหน้าอยู่ที่ประมาณ 10% ของเทียร์ 1 
โดยขณะนี้ยังไม่มีแผนที่จะออกขายไฮบริดเทียร์ 1 เพิ่ม แม้ช่วงนี้จะเป็นช่วงที่ต้นทุนดอกเบี้ยจ่ายอยู่ในระดับต่ำ เพราะเงินกองทุนของธนาคารมีสูงมากแล้ว
ปัจจุบันธนาคารมีเงินกองทุนอยู่ที่ 18% สูงกว่าธนาคารแห่งประเทศไทย (ธปท.) กำหนดขั้นต่ำ 8.5% ซึ่งเมื่อเดือนมี.ค. ธนาคารเพิ่งออกพันธบัตรที่นับรวมอยู่ในกองทุนขั้นที่ 2 บ้างแล้ว
นายบาร์ท กล่าวว่า หากอนาคตมีการบังคับใช้บาเซิล 3 อาจไม่เป็นธรรมกับธนาคารพาณิชย์ไทยนัก เพราะปัญหาที่เกิดจนกระทั่งต้องบังคับใช้บาเซิล 3 ต้นเหตุมาจากสถาบันการเงินในต่างประเทศที่เกิดปัญหาในช่วงที่ผ่านมา แต่ธนาคารพาณิชย์ไทยไม่ได้เกิดปัญหา ฉะนั้นการบังคับใช้ก็ไม่ควรเต็ม 100% เพราะการกันสำรองมากอาจส่งผลต่อกำไรและผู้ถือหุ้น ซึ่งขณะนี้ ธปท. อยู่ระหว่างพิจารณาในรายละเอียด
สำหรับหนี้ที่ไม่ก่อให้เกิดรายได้ (เอ็นพีแอล) ปัจจุบันอยู่ที่ 3.8 หมื่นล้านบาท จากปี 2551 เอ็นพีแอลอยู่ที่ 7.2 หมื่นล้านบาท และสินทรัพย์รอการขาย (เอ็นพีเอ) อยู่ที่ 8,000 ล้านบาท
“ที่ผ่านมาธนาคารพยายามปรับเปลี่ยนโครงสร้าง และบริหารหนี้เข้มงวดมากขึ้น ซึ่งการตั้งสำรองเยอะไม่ได้หมายความว่าเป็นเอ็นพีแอลเยอะ แต่อาจเป็นการตั้งสำรองเยอะขึ้น จากการปล่อยสินเชื่อได้มากขึ้น” นายบาร์ท กล่าว